ET Euroopa Liidu Teataja C 308/44

Teade, milles käsitletakse Hiina Rahvavabariigist pärit triikimislaudade impordi suhtes kehtestatud dumpinguvastaseid meetmeid ning dumpinguvastase uurimise osalist taasalustamist muu hulgas Hiina Rahvavabariigist pärit triikimislaudade impordi suhtes

2009/C 308/12

1. oktoobri 2009. aasta otsusega kohtuasjas C-141/08 P tühistas Euroopa Ühenduste Kohus Euroopa Ühenduste Esimese Astme Kohtu 29. jaanuari 2008. aasta otsuse kohtuasjas T-206/07 Foshan Shunde Yongjian Housewares & Hardware vs. nõukogu. Sellega tühistas ta ka nõukogu 23. aprilli 2007. aasta määruse (EÜ) nr 452/2007, millega kehtestatakse Hiina Rahvavabariigist ja Ukrainast pärit triikimislaudade impordi suhtes lõplik dumpinguvastane tollimaks ja nõutakse lõplikult sisse selle suhtes kehtestatud ajutine tollimaks (edaspidi „dumpinguvastane määrus” või „vaidlustatud määrus”) (1), selles osas, mis on seotud äriühingu Foshan Shunde Yongjian Housewares and Hardware Co. Ltd. (edaspidi „Foshan” või „asjaomane äriühing”) toodetud triikimislaudade impordiga Euroopa Ühendusse.

1. oktoobri 2009. aasta kohtuotsusest tulenevalt ei kohaldata äriühingu Foshan Shunde Yongjian Housewares and Hardware Co. Ltd. toodetud triikimislaudade impordi suhtes Euroopa Ühendusse enam määrusega (EÜ) nr 452/2007 kehtestatud dumpinguvastaseid meetmeid.

1. Teave tolliasutustele

Seega tuleb kas vähendada või tagasi maksta Hiina Rahvavabariigist pärit ja eespool nimetatud äriühingus (TARIC lisakood A785) toodetud triikimislaudade (mis kuuluvad kehtivate CN-koodide alla ex 3924 90 90, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 ja ex 8516 90 00 (TARICi koodid 3924909010, 4421909810, 7323939010, 7323999110, 7323999910, 8516797010 ja 8516900051)) impordi suhtes Euroopa Liitu nõukogu määruse (EÜ) nr 452/2007 kohaselt tasutud lõplik dumpinguvastane tollimaks ning määruse (EÜ) nr 452/2007 artikli 2 kohaselt lõplikult sisse nõutud ajutine tollimaks. Tagasimaksmist või vähendamist tuleb taotleda liikmesriikide tolliasutustelt kooskõlas kehtivate tollialaste õigusaktidega.

Lisaks ei kohaldata äriühingu Foshan Shunde Yongjian Housewares and Hardware Co. Ltd. toodetud triikimislaudade impordi suhtes Euroopa Liitu enam määrusega (EÜ) nr 452/2007 kehtestatud dumpinguvastaseid meetmeid.

2. Dumpinguvastase uurimise osaline taasalustamine

1. oktoobri 2009. aasta otsusega tühistas Euroopa Ühenduste Kohus Euroopa Ühenduste Esimese Astme Kohtu 29. jaanuari 2008. aasta otsuse kohtuasjas T-206/07 selles osas, mis on seotud Esimese Astme Kohtu otsusega, et äriühingu Foshan õigust kaitsele ei ole rikutud nõukogu 22. detsembri 1995. aasta määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed) (2) (edaspidi „algmäärus”) artikli 20 lõike 5 rikkumise tõttu.

Kohtu poolt on tunnustamist leidnud fakt, et kohtuasjade puhul, mille menetlus koosneb mitmest haldustoimingust, ei tähenda ühe etapi tühistamine kogu menetluse tühistamist (3). Dumpinguvastane menetlus on üks näide sellisest mitmest etapist koosnevast menetlusest. Sellest tulenevalt ei tähenda lõpliku dumpinguvastase määruse mõne osa tühistamine kogu kõnealuse määruse vastuvõtmisele eelnenud menetluse tühistamist. Teiselt poolt peavad Euroopa Liidu institutsioonid vastavalt Euroopa Liidu toimimise lepingu artiklile 266 täitma Euroopa Ühenduste Kohtu 1. oktoobri 2009. aasta otsust. Järelikult on ELi institutsioonidel sel viisil kohtuotsust täites võimalik parandada vaidlustatud määruse neid aspekte, mis viisid selle tühistamiseni, jättes samal ajal muutmata vaidlustamata osad, mida kohtuotsus ei mõjuta (4). Tuleb märkida, et kõik ülejäänud vaidlustatud määruses tehtud järeldused, mida ei vaidlustatud selleks ettenähtud tähtaja jooksul ja mida seega kohtu poolt arvesse ei võetud ning mis ei viinud vaidlustatud määruse tühistamiseni, jäävad jõusse.

Seepärast otsustas komisjon algmääruse kohaselt algatatud dumpinguvastase uurimise muu hulgas Hiina Rahvavabariigist pärit triikimislaudade impordi suhtes taasalustada. Taasalustamise ulatus piirdub eespool nimetatud kohtuotsuse rakendamisega äriühingu Foshan Shunde Yongjian Housewares and Hardware Co. Ltd. suhtes.

3. Menetlus

Jõudnud pärast nõuandva komiteega nõupidamist järeldusele, et dumpinguvastase uurimise osaline taasalustamine on õigustatud, taasalustab komisjon käesolevaga osaliselt algmääruse artikli 5 kohaselt Euroopa Liidu Teatajas avaldatud teatega (5) algatatud muu hulgas Hiina Rahvavabariigist pärit triikimislaudade importi käsitleva dumpinguvastase uurimise.

Taasalustamise ulatus piirdub eespool nimetatud kohtuotsuse rakendamisega äriühingu Foshan Shunde Yongjian Housewares and Hardware Co. Ltd. suhtes.

Kõigil huvitatud isikutel palutakse oma seisukohad teatavaks teha, esitada teavet ja tõendusmaterjali. Komisjon peab saama kõnealuse teabe ja tõendid punkti 4 alapunktis a sätestatud tähtaja jooksul.

Lisaks võib komisjon huvitatud isikud ära kuulata, kui nad esitavad taotluse, milles on märgitud ärakuulamise konkreetsed põhjused. Kõnealune taotlus tuleb esitada punkti 4 alapunktis b sätestatud tähtaja jooksul.

4. Tähtajad

a) Huvitatud isikutele endast teatamiseks ja asjaomase teabe esitamiseks

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja asjaomase teabe 20 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas isik on eespool nimetatud ajavahemiku jooksul endast teatanud.

b) Ärakuulamine

Lisaks võivad kõik huvitatud isikud sama 20 päevase tähtaja jooksul taotleda komisjonilt ärakuulamist.

5. Kirjalikud esildised ja kirjavahetus

Kõik huvitatud isikute esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, e-posti aadressi, telefoni- ja faksinumbrit. Kõik kirjalikud esildised, sealhulgas käesolevas teates nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, tuleb tähistada märkusega „Limited” (6) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge „For inspection by interested parties” (tutvumiseks huvitatud isikutele).

Komisjoni postiaadress:

European Commission Directorate-General for Trade Directorate H Office: N-105 04/92 1049 Bruxelles/Brussel BELGIQUE/BELGIË Faks +32 22956505

6. Koostööst hoidumine

Kui huvitatud isik ei võimalda juurdepääsu vajalikule teabele või ei esita seda ettenähtud tähtaja jooksul või takistab uurimist märkimisväärselt, võib vastavalt algmääruse artiklile 18 teha nii negatiivsed kui ka positiivsed järeldused kättesaadavate andmete põhjal.

Kui selgub, et huvitatud isik on esitanud vale või eksitavat teavet, jäetakse selline teave arvesse võtmata ning algmääruse artikli 18 kohaselt võidakse toetuda kättesaadavatele andmetele. Kui huvitatud isik ei tee koostööd või teeb seda üksnes osaliselt ning uurimises kasutatakse kättesaadavaid andmeid, võib tulemus olla asjaomasele isikule ebasoodsam, kui see olnuks tema koostöö korral.

7. Isikuandmete töötlemine

Tähelepanu juhitakse asjaolule, et uurimise käigus kogutud isikuandmeid töödeldakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (7).

8. Ärakuulamise eest vastutav ametnik

Tähelepanu juhitakse ka asjaolule, et kui huvitatud isikutel tekib raskusi oma kaitseõiguste kasutamisega, võivad nad taotleda kaubanduse peadirektoraadi ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja komisjoni talituste vahel ning aitab vajadusel leida ühise keele menetluslikes küsimustes, mis mõjutavad nende isikute huvide kaitset kõnealuses menetluses, eelkõige sellistes küsimustes nagu juurdepääs toimikule, konfidentsiaalsus, tähtaegade pikendamine ning kirjalike ja/või suuliste esildiste menetlemine. Lisateave ja kontaktandmed on huvitatud isikutele kättesaadavad kaubanduse peadirektoraadi veebisaidil (http://ec.europa.eu/trade) ärakuulamise eest vastutava ametniku veebilehel.

(1) ELT L 109, 26.4.2007, lk 12.

(2) EÜT L 56, 6.3.1996, lk 1.

(3) Kohtuasi T-2/95 Industrie des poudres sphériques (IPS) vs. nõukogu [1998] EKL II-3939.

(4) Kohtuasi C-458/98 P Industrie des poudres sphériques (IPS) vs. nõukogu (2000) EKL I-08147.

(5) ELT C 29, 4.2.2006, lk 2.

(6) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele) artiklile 4 (EÜT L 145, 31.5.2001, lk 43). See on konfidentsiaalne dokument vastavalt algmääruse artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.

(7) EÜT L 8, 12.1.2001, lk 1.